यदि डॉ. केदारनाथ सिंह आज के कुछ नवगीत-संग्रहों को सह्रदयतापूर्वक देखने-पढ़ने की कोशिश करें तो नवगीतों में ज़िंदगी की ऊब के भीतर छिपी हुई ताज़गी को अवश्य महसूस करेंगे। ठाकुर प्रसाद सिंह का नवगीत-संग्रह 'वंशी और मादल' जब १९५९ में प्रकाशित हुआ तो 'तारसप्तक' के संपादक अज्ञेय ने उसके गीतों के बारे में 'टाइम्स ऑफ इंडिया' में एक बहुत महत्वपूर्ण सकारात्मक समीक्षा लिखी थी। इस टिप्पणी को लेकर जहाँ गीतप्रेमियों में आल्हादकारी चर्चा हुई, वहीं गीत-विरोधियों के तीर गुंथल हो गए। अज्ञेय ने स्वयं भी गीत लिखे हैं और हर तारसप्तक में उन्होंने कुछ गीत भी प्रकाशित किए हैं, इसलिए उनके मन में गीत के प्रति झुकाव भी रहा और अच्छे गीतों की सराहना भी की।